 הכל היה בסדר בידיעה שפירסמו ב"גלובס". ואז מישהו היה חייב לדחוף סטמפה של "לפני כולם" 
במסגרת המאבקים הייצריים שמנהלים העיתונים הכלכליים בישראל שמור מקום של חוסר כבוד לתחרות על הפרסום הראשון. עיתונאים, עיתונים ואתרי האינטרנט שלהם יעשו כברת דרך כדי שיוכלו להתהדר בהקדמת עמיתיהם, גם אם מדובר בהפרש של דקות. העיקר לצרף חותמת "פרסום ראשון" לידיעה, או במקרה של "גלובס", "לפני כולם". חותמת כזו הודפסה אתמול, בלב ידיעה מאת גד פרץ שעסקה בדברי מנכ"ל משרד התקשורת, עדן בר-טל, במסגרת דיון שנערך בוועדת הכלכלה של הכנסת. בר-טל הזהיר כי בלי פתרון לבעיית האנטנות הסלולריות, לא יוכל מפעיל חדש להצטרף לשוק הטלפונים הניידים. פרץ כתב על כך וציין כי "בר-טל אמר את הדברים היום (ד) בוועדת הכלכלה של הכנסת". בר-טל אמנם אמר את הדברים ביום ד, אך לא אתמול. היה זה יום ד ה-26 בחודש מאי. לפני שבועיים. מי שפירסם אותם "לפני כולם" היה אתר הכנסת, שהעלה זה מכבר את פרוטוקול הישיבה ההיא לארכיון המקוון. מ"גלובס" נמסר: "אין תגובה".